2.   הודעת ערעור
בבית-הדין הרבני הגדול

ב_________                                                                                                  תיק מס'_________
בעניין:

____________  ת"ז  __________



על-ידי בא-כוחה עורך-דין  _________




מרח' _________  עיר __________




טל' _________  פקס' __________

"המערערת"

(האישה)




נ ג ד



___________  ת"ז ___________



על-ידי בא-כוחו עורך-דין  _________




מרח' _________ עיר __________




טל' _________ פקס' __________
"המשיב"

(הבעל)

הודעת ערעור  

המערערת מתכבדת בזאת להגיש לכב' בית-הדין הנכבד את, כתב ערעור זה, על פסק-הדין אשר ניתן ביום ________ על-ידי כב' בית-הדין הרבני האיזורי ב_________ (שייקרא להלן: "בית-הדין קמא") במסגרת תיק מס' _________.

פסק-הדין מצ"ב ומסומן "א" כחלק בלתי-נפרד מהודעת ערעור זו.

נספח "א"

ואלה נימוקי הערעור: 

1.
ביום ________ ניתנה, על-ידי כב' בית-הדין הרבני האיזורי ב_______, החלטה אשר במהותה הינה פסק-דין אשר בעצם סיים את הדיונים בעניין הצדדים, ועל פסק-דין זה מוגשת הודעת ערעור זו.

2.
הוראותיו האופרטיביות של פסק-הדין הנ"ל הינן כדלהלן: 

"על-כן, ודאי שאין מגיע לה מזונות. גם, לחילופין, סירוב האישה לחזור לחיות עם הבעל, אינו מותיר בידי בית-הדין אפשרות לחיוב הבעל במזונותיה.


לפיכך פוסק בית-הדין: הבעל פטור ממזונות אשתו.


על הצדדים להתגרש בהקדם."


ערעור זה מוגש על כלל האמור בפסק-הדין לרבות נימוקיו ועל כך יורחב בהמשך.

מבוא:

3.
המערערת והמשיב נישאו זל"ז כדמו"י בתאריך _________. 
4.
לשניהם היו אלה נישואים שניים ולשניהם ילדים מנישואין קודמים ואין להם ילדים משותפים. 
5.
לאחר נישואיהם, החליט הבעל, שהיה ________ במקצועו, כי הוא רוצה להיות _________, מקצוע בו עסקה באותה עת האישה. השניים ניהלו עסק משותף ואף פתחו חשבון משותף. מידי פעם, ביקש הבעל מהאישה לחתום על הלוואות שנועדו כביכול לקידום עסקיו ואף ביקש ממנה למשכן את רכושה שקיבלה במסגרת גירושיה מבעלה הקודם ומאמה ביקש להיות ערבה לחלק מהלוואותיו. האישה הותירה לבעל לנהל את החשבונות, מה גם שהבעל הבטיח מידי פעם שהוא מוכר רכוש, על-מנת לכסות את החובות שהוא עשה וגרם והאישה האמינה לו. לאישה לא היתה כל סיבה לחשוש או לחשוד בבעל משום שחיי נישואיהם עלו יפה והתנהלו על מי מנוחות.
6.
בסביבות בחודש ________, לפתע, הודיעו מהבנק לאישה כי החוב בבנק הגיע לסך של כ________ ש"ח וכי עליהם לשלם את הסכום לאלתר. בפגישה שנערכה עם נציגי הבנק, הודיע להם הבעל כי הוא עומד למכור את הדירה בה גרו בני-הזוג והיתה בבעלותו עוד לפני נישואיהם וכך לכסות את החוב בבנק. הבעל אמנם מכר את הדירה ובני-הזוג שכרו דירה. אלא שימים ספורים לאחר שעברו דירה, הבעל עזב את הארץ, מבלי שיודיע על כך לאישה וכשבאמתחתו הכספים שקיבל עבור מכירת הדירה, עבור מכירת _________ שהיה בבעלותו, כספים שגנב מהאישה ואת תכשיטיה והותיר את האישה ללא פרוטה לפורטה. 
7.
האישה נותרה לבדה, מבלי שתדע היכן בעלה, חסרת כל. 
8.
ויודגש, כי מכספים אותם קיבלה המערערת, במסגרת גירושיה מבעלה הראשון רכשה היא שתי דירות אשר היו מיועדות לשני בניה שהיו קטינים בעת הגירושין. 
9.
המשיב שיכנע את המערערת, בדרכי מרמה, כי תסכים למשכן אחת מהדירות לטובת חובותיו וכי עם מכירת דירתו ידאג לשחרר את המשכנתה מדירה זו. המערערת האמינה ובטחה בנתבע ועשתה כבקשתו בהיות סמוכה ובטוחה כי זה יעמוד בדיבורו. 
10.
במקביל ערבה המערערת ביחד עם אמה לחובותיו של המשיב בבנק ___________ כאשר עם העלמו, החל הבנק לפעול כנגד המערערת ואמה בתביעה כספית אותה הגיש נגדם על פרעון חוב של כ_________ ש"ח.
11.
לנוכח חובותיה של האישה ומצוקתה הכלכלית, עם עזיבתו של המשיב את הבית, נאלצה המערערת למכור את אחת הדירות אשר הספיקה לחיסול חלק מזערי מחובותיה שנוצרו בגינו של המשיב.
12.
בדיעבד, התברר לאישה שכל אותן שנים, ובמיוחד לאחר שהיא החלה ללמוד לימודים אקדמאים, הבעל רוקן את חשבון הבנק באופן שיטתי, לא שילם את החובות שהוא ורק הוא יצר, ושכל אותו זמן הוביל אותה בכחש וטען בפניה כי הוא משלם את חובותיו.

13.
יום אחד לאחר שעזב את הארץ, הודיע הבעל לעורכת-דין _________, שעובדת יחד עם אמה של האישה, כי הוא באנגליה, אין לו כל כוונה לשוב ארצה אלא-אם-כן האישה תחתום איתו על הסכם גירושין, תיתן לו את מחצית רכושה ותשלם את מחצית החוב. האישה סירבה לדון בתנאים דרקוניים אלה, דרך צד שלישי וכשבעלה מעבר לים ולא השיבה דבר. 
14.
ביום _________ שב הבעל ארצה ומיד הזדרז והגיש ביום _________ לכב' בית-הדין קמא תביעה לגירושין.

תביעת הגירושין של הבעל מצ"ב ומסומנת "ב" חלק מהודעת ערעור זו.

נספח "ב"
15.
לתביעת הגירושין לא צורפו כל מסמכים התומכים בכתב התביעה. 
16.
מכתב התביעה לגירושין עולה באופן ברור ביותר כי תביעתו של הבעל אינה כנה, אין לבעל כל עילה להתגרש וכי כל רצונו הוא לגרום לאישה שתשלם את חובו לבנק לאחר שהבריח את הכספים שהיו ברשותו ושהיו מיועדים לכיסוי חובותיו בבנק ולאחר שגנב ממנה כספים. בסעיף בו התבקש הבעל לפרט את הסיבה לתביעתו, כתב: "חוסר התאמה". 
17.
באותו יום _________, כמה דקות לאחר שהגיש הבעל את תביעתו לגירושין, הגישה המערערת לכב' בית-הדין קמא, תביעה למזונות, מבלי שתדע קודם-לכן כי הבעל הגיש נגדה את תביעת הגירושין.

תביעת המזונות אותה הגישה האישה מצ"ב ומסומנת "ג" כחלק בלתי-נפרד מהודעת ערעור זו.

נספח "ג"

18.
עוד ביקשה המערערת באותו יום צו עיכוב יציאה מהארץ כנגד הבעל ובית-הדין נעתר לה, בתנאי שתגיש בקשה לשלום בית, והוציא צו עיכוב יציאה כנגד הבעל לחודש אחד בלבד. 

צו עיכוב היציאה מצ"ב ומסומן "ד" כחלק בלתי-נפרד מהודעת ערעור זו. 

נספח "ד"

19.
ביום _________ הגיש הבעל הפעם באמצעות בא-כוחו, עורך-דין __________, תביעת גירושין נוספת אשר נועדה לכאורה לתקן את תביעתו הראשונה של הבעל לגירושין ולשפרה באופן שיועמדו דברים על דיוקם.

תביעת הגירושין אותה הגיש הבעל מצ"ב ומסומנת "ה" כחלק בלתי-נפרד מהודעת ערעור זו.

נספח "ה"
20.
גם לכתב תביעה זה לא צורפו כל מסמכים תומכים.
21.
כתב התביעה - נספח "ה" - הינו גיבוב של שקרים, דברי סרק ורעות רוח, עולה ביתר שאת כי תביעתו לגירושין של המשיב אינה כנה וכי הבעל, לא רק שעזב את אשתו, גנב את כספיה והותיר אותה להתמודד נגד תביעות לתשלום חובותיו, הוא הוסיף והכפיש את שמה של אשתו וטען בין השאר כי למערערת היו התפרצויות זעם ואלימות שלא היתה לה שליטה עליהם, והם היו בגדר אירועים מפחידים, דברים שלא היו מעולם.
22.
ויודגש כבר כעת, כל טענה כנגד המערערת לפיה המשיב חי עמה עובר לגירושיה מבעלה הראשון וכי נישואיה למשיב כתוצאה מכך הינם נישואי איסור לכאורה, לא מצאה מקום בכתב התביעה לגירושין הראשון ואף לא בכתב התביעה המתוקן נספח "ה" לערעור זה אשר הוגש באמצעות בא-כוחו של המשיב, עורך-דין _________.
23.
ביום _________ הגיש הבעל באמצעות בא-כוחו כתב הגנה לתביעת המזונות שהגישה כנגדו האישה המערערת. 

כתב ההגנה מצ"ב ומסומן "ו" כחלק בלתי-נפרד מהודעת ערעור זו.

נספח "ו"

24.
גם לכתב הגנה זה, לא צורפו כל מסמכים תומכים.
25.
בכתב הגנה זה, המשיך הבעל להכפיש את שמה של אשתו. עוד עולה, בין היתר, מכתב הגנה זה כי אף בו לא נאמרה ו/או נכתבה מילה וחצי מילה בדבר העובדה לכאורה לפיה חיו הצדדים יחדיו עובר לגירושיה של המערערת מבעלה הראשון באופן שנישואיה הם נישואי איסור לכאורה. כל טענה מסוג זה ולו ברמז לא נטענה על-ידי המשיב בכתבי טענותיו השונים אותן הגיש הוא לבית-הדין קמא.
26.
בניגוד לטענת הבעל, חיי נשואי הצדדים עלו יפה, עד הרגע בו התברר לו כי עליו לשאת בתוצאות מעשיו ולשלם את חובות אותם יצר הוא בעצמו ולצורך גחמותיו האישיות.
27.
ביום ____________ התקיים דיון בפני בית-הדין קמא בנושא תביעת הגירושין שהגיש המשיב ותביעת המזונות שהגישה המערערת לבית-הדין קמא. מיד לאחר שהחל הדיון, שאל כב' בית-הדין קמא את בני-הזוג אם חיו יחדיו לפני שהאישה התגרשה מבעלה הראשון. הבעל אמר שכן, ואילו האישה שללה זאת מכול וכול. בעקבות אמירתו זו של הבעל בית-הדין קמא סירב לקבוע למערערת מזונות, ולו זמניים, עד שתתברר השאלה העובדתית בעניין טענת הבעל כאמור. 

פרוטוקול הדיון שהתקיים ביום _________ מצ"ב ומסומן "ז" כחלק בלתי-נפרד מהודעת ערעור זו.

נספח "ז"

28.
אין חולק, כי בית-הדין קמא, ראה צורך לשאול את השאלה אם בני-הזוג חיו יחדיו לפני שהתגרשה האישה מבעלה הראשון וסיבותיו עמו. אולם בכך פתח בית-הדין קמא את הדרך בפני הבעל לדבוק בטענה חדשה זו אותה לא טען ולו ברמז בכתבי טענותיו, ולנטוש את כל טענותיו השקריות הקודמות, הכל לאחר שהבין מכב' בית-הדין כי באמצעות טענה זו לא תהיה המערערת זכאי למזונות, ועל-מנת שלא לשלם מזונות לאשתו, לאחר שעזב וזנח אותה כאמור, הצליח הוא להסיט את כל מהלכי הדיונים הבאים לנסיונות סרק להוכיח טענה שקרית חדשה זאת.
29.
שוב יודגש כי בשני כתבי התביעה לגירושין ובכתב ההגנה לתביעת המזונות שהגיש הבעל לבית-הדין קמא, לא עלתה טענה וחצי טענה בעניין קיום היחסים בין הצדדים בהיות האישה נשואה לבעלה הקודם, והדבר מדבר בעד עצמו. כמו-כן, אם היה הבעל רוצה בכך, יכול היה להוסיף טענה שקרית זאת לבקשת הנישואים שהגישו בני-הזוג לרבנות.
30.
עם כל הכבוד, גם אם טענה זאת היתה נכונה, דבר שהמערערת מכחישה מכל וכל, הרי שהבעל נשא את האישה בידיעת האיסור ובניגוד לו, וכך תצא האישה המחוייבת בגירושין, ללא זכות למזונות והבעל יצא נשכר, דבר שהדעת אינו סובלת אותו. בית-הדין קמא רמז על כך בדיוניו ואף אמר כי במקרה זה האישה זכאית לכתובתה וכי ידון בכך בהמשך. ברם, בפסק-דינו לא אמר בית-הדין על כך דבר וחצי דבר.
31.
הח"מ התכוון להביא עדויות חותכות כי הבעל, בעודו נשוי לאשתו הנוכחית ממנה הוא מבקש להתגרש, בין שאר הנשים עימן עמד בקשרים אינטימיים, חי במשך כ__________ עם אישה נשואה ועם שני ילדיה ופרנס אותה ואת ילדיה ואף היו לו תוכניות להינשא לה לאחר שיתגרשו שניהם. ברם, חקירתו של הח"מ את המשיב נקטעה עת העלה המשיב את האפשרות לפיה ישוב לחיות בשלום בית עם המערערת לאחר שזנח אותה פרק זמן של ___________ שנים, חי במחיצת נשים אחרות, בזבז את כל כספו (כדבריו), ועתה מבקש הוא לשוב לחיק המערערת.
32.
ויודגש, מעולם לאחר-מכן לא איפשר בית-הדין קמא לח"מ להמשיך את חקירתו אשר הופסקה בעיבה, ובכך יצא חוטא (המשיב) נשכר, שכן נמנעה ממנו ההוכחה החותכת לפיה עזב את המערערת על-מנת לרעות בשדות זרים. כאשר הוא נותן את כל כולו לאותן נשים וראוי היה כי ייקרא רועה זונות. 
33.
הח"מ עומד על כך כי בית-המשפט הנכבד יורה לבית-הדין קמא כי ימשיך את שמיעת הראיות והעדויות כפי שתכננו המערערת ובא-כוחה להמציא לבית-הדין ואשר נמנעה מהם שלא כדין.

פרוטוקול הדיון מיום _________ מצ"ב ומסומן "ח" כחלק בלתי-נפרד מהודעת ערעור זו.

נספח "ח"

34.
בית-הדין הנכבד מתבקש לעיין בפרוטוקול זה ולהיווכח כי, באמצע חקירתו הנגדי של המשיב על-ידי הח"מ, ובטרם תושלם החקירה ובטרם יוצגו הראיות המצויות בידי הח"מ המפריכות את הכחשותיו של הבעל על קיום חיי אישות עם הגב' __________, הופסקה החקירה לנוכח הצעת המשיב באופן פתאומי לשוב ולחיות עם המערערת בשלום בית. כך פתאום ללא כל התראה ולאחר שטען כלפיה טענות קשות ומשונות, כינה אותה בכינוי "קחבה" (זונה בערבית) עלב בה, חי עם נשים אחרות בזבז את כל כספיו ועתה טוען הוא כי אוהב הוא אותה וכי מבקש הוא את חיקה. 

בכל הכבוד, בית-הדין קמא טעה בהאמינו לטענת שלום הבית של המשיב, הגם שהח"מ ומרשתו נתנו סיכוי לכך סיכוי אשר כשל לאלתר לנוכח גחמותיו של הבעל אשר לא עשה ולא נקט בכל דרך ו/או אמצעי לשכנע ו/או להראות ולהוכיח כי כוונתו לשלום בית הינה כנה ואמיתית.
35.
בנושא זה ציין כב' השופט פיזם:

"הצדק איננו סובל שיהא התובע נפתר ממזונות אשתו החוקית בטענה שהוא כהן והתורה אוסרת עליו לקיים חיי אישות עם גרושה, תוך שהוא בו זמנית מקיים יחסים אינטימיים עם אישה אחרת כנגד דין תורה (שהוא כל כך דבק בו בבואו לפטור את עצמו ממזונות אשתו החוקית). בנסיבות כאלה, אין לי הגדרה אחרת להתנהגותו של הנתבע אלא שהוא בבחינת "טובל ושרץ בידו" (רש"י, איכה ג' מ"א - על-פי תלמוד בבלי, תענית: ט"ז, א)."


ראה: מ"א 1122/90 כהנא נ' כהנא המצ"ב והמסומן "ט" כחלק בלתי-נפרד מהודעת ערעור זו.

נספח "ט"

36.
באותו עניין הוסיף כב' הנשיא שמגר כתוארו אז: 

"כשלושים שנה לאחר הנישואין נזכר המשיב כי היו אלה נשואי איסור ופנה לבית-הדין בבקשת גט. פניה זו לערכאות היא על פניה נטולת תום-לב וכנות, ואין ללמוד ממנה אלא שכאשר המשיב החליט להיפרד מאשתו, מצא לעצמו תירוץ בנימוק שלא החשיבו כל השנים ואשר לא הפריע לו מעיקרו להינשא עימה בקפריסין, ביודעו שרב יסרב להשיאו לפי הדין האישי החל עליו. אין אדם יכול לפטור עצמו כמתואר מחובותיו הממוניות כלפי בן-הזוג." (ההדגשה אינה במקור)


ראה: ע"א 4590/92 כהנא נ' כהנא המצ"ב והמסומן "י" כחלק בלתי-נפרד מהודעת ערעור זו. 

נספח "י"
37.
המקרה שהוא נשוא ערעור זה, חמור שבעתיים. לא רק שהבעל לא ציין טענה כזאת בשתי תביעותיו לגירושין וטען אותה רק לאחר שבית-הדין קמא סלל לו את הדרך לכך כבר בדיון הראשון, והדגיש שייתכן שלא יקבע מזונות לאשתו יכפה עליהם גט וגם שנושא הכתובה לא ברור, אלא שלאחר כ_________ שנים שהוא טוען טענה שקרית זאת ומשנוכח באמצע חקירתו על-ידי הח"מ כי הקרקע נשמטת מתחת רגליו ושקריו עומדים להיחשף, הודיע פתאום שהוא מעוניין בשלום בית. 

לא זאת אף זאת, בית-הדין קמא שסירב כל הזמן לפסוק לאישה את מזונותיה עד שיתברר אם אלה נישואין אסורים, לפתע סמך ידו בית-הדין קמא על שלום הבית מעושה ושקרי זה. אם נישואין אלה אסורים, הרי לית מאן דפליג כי רצונו או אי-רצונו של בני-הזוג, או של אחד מהם, אינו משנה! אין הדבר דומה כלל למה שניסה בית-הדין קמא להציגו כדומה, כאילו אם יאסור על מאן דהו לאכול חזיר ויצא מחוץ לבית-הדין ויאכל, אין זה מעניינו. עם כל הכבוד, זאת היא התחסדות לשמה ופגיעה באינטליגנציה(?) בנושא מעמד אישי לבית-הדין הרבני יש את הסמכות ואת החובה לקבוע אם נישואין אסורים ולפעול בהתאם ולא על-סמך גחמותיו ושקריו של אחד מהצדדים (ובמקרה זה על-סמך גחמותיו ושקריו של הבעל בלבד). כאן אם בית-הדין קמא היה קובע כי נישואין אלה הם אסורים וכופה על בני-הזוג גט, הם לא היו יכולים לצאת החוצה ולהינשא שוב על-פי דין תורה.


פרוטוקולי הדיונים שהתקיימו ביום _________ צורף כנספח "ח" להודעת ערעור זו ואילו פרוטוקול הדיון מיום _________ מצ"ב ומסומנים "יא" כחלק בלתי-נפרד מהודעת ערעור זו.   

נספח "יא"

38.
למרות כל האמור, הח"מ לא אמר נואש וקיווה להשכין שלום בית בין בני-הזוג. לאחר שבני-הזוג, על-פי בקשת הבעל נפגשו במשרדו בתאריך ___________, החל לנסח טיוטת הסכם שלום בית בהסכמתו של בא-כוח הבעל. בעודו טורח על ניסוח הסכם זה, לפתע, כרעם ביום בהיר, הגיע למשרדו בתאריך __________ פסק-הדין נשוא ערעור זה.

כתב ערעור זה מוגש על פסק-דין זה!

39.
עם כל הכבוד, גירושין וכל הכרוך בכך אינם אמורים להיפסק או לא להיפסק על-סמך גחמה. אפילו האמין בית-הדין קמא לדברי המשיב כאילו המשיב חי עם אשתו לפני שהתגרשה מבעלה הקודם, טענה המוכחשת על-ידי המערערת מכל וכל, היה צריך להשתית פסיקתו על עובדות. על עדות של "כמכחול בתוך שפופרת"! על הכנסות המשיב! על מצבה הכלכלי של המערערת! על הוצאות המערערת ורמת החיים לה היתה מורגלת! ולא על מחשבות ו/או דעות ו/או הצהרות ו/או טענות בעלמא!
40.
ראשית, הח"מ יטען כי ההגדרה שננקטה בהחלטת בית-הדין קמא עוד ביום _________ כי "על-פי החומר שכבר הוצג יש כבר רגליים לדבר ויותר מכך" הינה בטעות יסודה, וכי יש טעם לפגם בהימנעות בית-הדין קמא מלהפנות הצדדים לפסק-הדין של כב' בית-הדין הרבני הגדול:

"אם החשוד בעצמו אומר עשיתי מעשה כיעור עם החשודה לא נחשב לרגלים לדבר עם אותו החשוד, משני טעמים:


א.
משום שאין אדם משים עצמו רשע, ויש לומר פלגינן דיבורא ואין לנו ע"א על רגלים לדבר עם אותו חשוד.


ב.
אין אומרים פ"ד אלא כשאומר פלונית זנתה עמדי, אז פלגינן דיבורא ואמרי פלונית זינתה הוא אמת ומה שמסיים עמדי הוא שקר רק זינתה עם אחר, אבל אם אמר קלקלתי עם פלונית או בדומה לזה לא פלגינן דיבורא, ונשאר בדין ואין אדם משים עצמו רשע. למעשה אין לאסור אישה על בעלה רק לרגליים לדבר חזקים."


ראה: פסק-דין בבית-הדין הרבני הגדול ער/תשי"ז/23 עמ' 198 מצ"ב ומסומן "יב" כחלק בלתי-נפרד מהודעת ערעור זו.

נספח "יב"


כן מצ"ב פרוטוקול הדיון מיום _________ ומסומן "יג" כחלק בלתי-נפרד מהודעת ערעור זו.

נספח "יג"
41.
נראה, כי רק בדיעבד, לאחר שבית-הדין קמא אמר את דברו בנושא זה המשיב מחפש תירוץ, על-מנת להצדיק את עזיבתו את הבית, כל זאת על-מנת לנסות ולהכשיר עזיבתו את הבית, כאמור, הכול בדיעבד. במקרה דנן, לא רק שהמשיב לא הוכיח מאומה, הרי שהוא "משים את עצמו כרשע" והוא כ-"טובל ושרץ בידו".
42.
מתוך העדים הרבים שזימן המשיב, הגיעו רק שניים והסתבר שהאחד, ________, חב לו כספים (________$), דבר המעלה חשד כי תמורת עדותו מחל לו הבעל על חובו, ובנוסף בעדותו היו סתירות רבות, עד כי בית-הדין קמא העיר לו על כך (עמ' _________, שורות _________). עדותו של העד השני, __________, כלל לא סייעה למשיב, משום שטען שהכיר את בני-הזוג היכרות שטחית ולא ידוע לו אם היו נשואים או לא באותה העת (עמ' _________, שורות __________). למרות שבא-כוח המשיב לחץ עליו ואף הרהיב וטען כי העד היה במשרדו ימים מספר קודם, ואמר לו כי בני-הזוג גרו ביחד לפני נישואיהם, דבר שהוכחש על-ידי העד מטעמו. לאחר כל זאת, עוד הרהיב בא-כוח המשיב וטען כי העדים מטעמו לא הוכנו לדיון (עמ' ________, שורות _________), האם רצה לומר כי לא לימד אותם לשקר??? העדים הנוספים שזימן המשיב כלל לא הגיעו, וגם אם היו מגיעים, עדותם לא היתה מסייעת בידי המשיב, משום שכל טענותיו שקריות. 

פרוטוקול הדיון מיום _________ מצ"ב ומסומן "יד" כחלק בלתי-נפרד מהודעת ערעור זו.
נספח "יד"
43.
זאת ועוד. המשיב הציג תמליל של שיחה אותה ערך לכאורה המשיב עם אישה, ממנה שכרה המערערת דירה לפני קרוב ל_________ שנה, נכתב על-ידי חברה עלומה, מבלי שיהיה אישור שהתמליל מתאים לקלטת, הקלטת כלל לא הוצגה כראיה ולא ניתן לבית-הדין ולח"מ לוודא שאכן התמליל מתאים לה. בנוסף, התמליל כלל אינו תומך בטענות המשיב; נהפוך הוא, המשיב חוזר מספר פעמים על המשפט "את חייבת לזכור". האם היא "חייבת לזכור", על-מנת שדבריה יתאימו לשקריו??? אין בתמליל זה ללמד ולא כלום. זכות הח"מ לחקור את העדה לא התממשה ואין לסמוך על תמליל זה כראיה כלל אלא אם תבוא העדה להעיד בעצמה ותהיה כפופה לחקירתו הנגדית של הח"מ.

מצ"ב עותק מהתמליל, שלא לצורך ראיה כלל אלא לצורך עיון ותמיכה בדברי המערערת הנ"ל, ומסומן "טו" כחלק בלתי-נפרד מכתב ערעור זה.

נספח "טו"
44.
בדיון שנערך בתאריך _________, שהפרוטוקול לו מופיע כנספח "ח" לכתב ערעור זה, נתבקש בא-כוח המשיב לסכם את טענותיו ולפתע, עלו בסיכומו דברים שכלל אינם מופיעים בתמליל, דבר זה מוכיח מעל לכל ספק שהתמליל הוא, שקרי וייתכן שאף נערך בהתאם לצרכיו של המשיב.
45.
זאת ועוד, בדיון מיום _________ העלה המשיב טענה חדשה לפיה גרושה של המערערת תבע אותו בבית-משפט לתשלום סך של ____________ ש"ח אותם הבטיח לו לכאורה המשיב אם יאות לגרש את המערערת ולא יעשה בעיות. המשיב התחייב בפני בית-הדין להביא פסק-דין זה תוך ___________ יום. פסק-הדין כביכול היה אמור להוכיח הוכחה ניצחת לחייהם המשותפים לכאורה של בני-הזוג טרם גירושיה מבעלה הראשון. בא-כוח המשיב העלה את הטענה שהצגתו של פסק-דין זה יהווה את ההוכחה לכך כי אכן חיו הם עובר לנישואין יחדיו ובטרם תתגרש המערערת מבעלה הראשון, כלל לא הובא בפני בית-הדין קמא.

פרוטוקול הדיון מיום _________ מצ"ב ומסומן "טז" כחלק בלתי-נפרד מהודעת ערעור זו.

נספח "טז"

46.
גם אם אכן היתה קיימת תביעה כזאת, והמערערת אמרה לבית-הדין קמא שאינה זוכרת דבר כזה, הרי שהיא לא היתה יכולה להוכיח שאכן המערערת והמשיב חיו יחד כבני-זוג טרם גירושיה מבעלה הראשון, אלא שעל-פי דברי המשיב, היא מעידה על ניסיון סחיטה מצד בעלה הראשון של המערערת את המשיב. ניסיון סחיטה שכזה מהווה עבירה פלילית ואם אכן היה כזה, היה על המשיב להגיש תלונה נגד בעלה הראשון של המערערת למשטרה! לא כן??
47.
למרות כל זאת, וכאמור בפסק-הדין נשוא ערעור זה, סמך בית-הדין קמא על שקריו של המשיב והחליט לפסוק כי על בני-הזוג להתגרש ולאישה לא מגיע את מזונותיה, רק על-סמך דבריו של הבעל "שהיתה תביעה כזאת ושקיים פסק-דין כזה".
48.
אין ספק כי פסק-דינו של בית-הדין קמא בנסיבות העניין מהווה פסיקה חריגה שאיננה עומדת במבחן ההיגיון והכל הישר. עם כל הכבוד, בתיק זה לא הוגשו כל ראיות ו/או עדויות מוצקות כמתחייב לצורך הוצאת פסק-דין בתוכן ובנוסח כפי שהוצא על-ידי בית-הדין קמא, כן לא הוגשו ראיות מוצקות ובכלל כי המשיב אכן חי עם המערערת טרם התגרשה מבעלה הראשון. לא ישמע ולא יתכן כי בית-הדין קמא ישתית פסיקתו על-סמך דברי המשיב בעת הדיון לראשונה ואשר לא נתמכים באסמכתאות.
49.
בית-הדין קמא אף התעלם מטענות האישה כי הבעל חי עם אישה אחרת וילדיה הגב' ____________ כמו גם עם הגב' _________. על כך אמר כב' בית-הדין הרבני הגדול:

"ובכן, נוכח תעלולי הבעל והתנהגותו הנלוזה אשר חי בקביעות ובריש גלי עם פילגש, ואשר בגללה חותר זה רבות בשנים להיפטר מאשתו הנשואה לו כדמו"י ואם לילדים שלו, הרי אין לתת כל משקל לדבריו שראה את אשתו שזינתה עליו."


ראה: פסק-דין בבית-הדין הרבני הגדול ער/תשכ"ז/133 עמ' 135. מצ"ב פסק-הדין ומסומן "יז" כחלק בלתי-נפרד מהודעת ערעור זו.

נספח "יז"

50.
ברשותו של הח"מ ראיות ועדויות כבדות משקל לחיים הכפולים שחי המשיב, אלא שלא התאפשר לו להציגן בבית-הדין קמא הואיל וחקירתו הנגדית של המשיב נקטעה באמצעה.
51.
עם כל הכבוד, אי-פסיקת מזונות למשיבה במשך ___________ שנים הינה טעות שיש לשים לה קץ לאלתר. לא יישמע ולא ייתכן, כי בינות לזמנים, הבעל יחיה חיי הוללות ואילו המערערת תהיה נתמכת על-ידי משפחתה. 
52.
חשוב לציין וראוי שיהיה לנגד כב' בית-הדין הרבני הגדול כי להתנהגותו השפלה של המשיב, לסחבת ולהחלטות בית-הדין קמא מלבד שיש להן השלכות חמורות על מצבה של המערערת, יש להן אף השלכות חמורות על משפחתה הקרובה. 

אימה של המערערת, שהיא אישה מבוגרת וחולה, לא רק שסובלת נפשית ממצבה של בתה ומכך שחתנה, אותה אהבה כבנה, בגד בה בצורה בזויה, ומהתביעה שעומדת נגדה בשל היותה ערבה לחובות המשיב, התביעה ושבעקבותיה הבנק מעכב כספים ששמרה לעת צרה, הרי שכעת בתה עברה לגור בביתה, עליה להצטמצם וכלכלת בתה נופלת ברובה עליה. 


בניה של המערערת, שגם הם אהבו את המשיב ואף בהם בגד, נאלצים לתמוך באימם והסכימו כי על-מנת שתוכל אימם לשלם את שכר הדירה ששכר המשיב יחד עם המערערת ולקיים את עצמה, היא תמכור את אחת מהדירות שהיו מיועדות להם והדירה שנותרה הרי היא ממושכנת לטובת הבנק להבטחת תשלום חובותיו של המשיב, תוך שהבנק שואף להוציא לפועל את אותה משכנתה. הדברים הגיעו לכך שבשל מצבה הכלכלי של המערערת, בנה הבכור דחה את חתונתו שהיתה אמורה להיערך ב_________ לתאריך בלתי-ברור.

53.
כל אותה תקופה המערערת חזרה והדגישה בפני בית-הדין קמא כי לא חיתה עם המשיב טרם התגרשה מבעלה הראשון והדגישה את העוול הנגרם לה ופרטה לגבי מצבה הכלכלי המזעזע לעומת חיי ההוללות שחי המשיב ואולם בית-הדין קמא התעלם מדבריה אלה וסירב לדון במזונותיה.
54.
בית-הדין קמא התעלם מכך שההלכה היא כי במקרה של נישואין אסורים אין האישה זכאית למזונות על-מנת שלא יתחבבו עליה חיי הנישואין ולא תרצה להתגרש. גם אם אכן היה קובע בית-הדין קמא כי אלה נישואין אסורים (דבר שאינו מופיע בנימוקיו לפסק-הדין), מדוע איפשר שלום בית ומדוע לא פסק לאישה מזונות בדיעבד על התקופה בה בה היתה שרויה בנישואין "חביבים" אלה?

זאת ועוד, ומבלי להודות בטענות הבעל כי חיו יחדיו עובר לנישואין ביניהם בעוד המערערת נשואה לאחר, הרי שטענה מסוג זה משמעה כי הקידושין אותם ערכו הצדדים הינם אסורים. ד"ר בן ציון שרשבסקי ז"ל בספרו דני משפחה, שם בעמ' 56 קובע:

"קידושין אסורים הם קידושין שאמנם תופסים והם גמורים, כלומר שכל עוד שהם לא באו לקיצם על-ידי גט או מות אחד הצדדים, בני-הזוג הם בעל ואישה על כל החומרות שבדבר כמו בקידושין כשרים. אולם, מאחר שהיה אסור לצדדים אלה להתקדש, יש לחסל מצב מכפיה לגט. שום הסכמה מראש או ידיעה בדבר מום (משפטי) כזה לא תשנה במאומה תוצאה זו."


ראה: ספרו של ד"ר בנציון שרשבסקי, דיני משפחה, פרק פסול בקידושין ובנישואין, עמ' 56, מהדורה 1958.

מצ"ב קטע ספרו של כב' השופט שרשבסקי הנ"ל ומסומן "יח" כחלק בלתי-נפרד מהודעת ערעור זו.

נספח "יח"

55.
עיון בפרוטוקול הדיון שהתקיים בפני בית-הדין קמא ביום __________ מלמד, כי בפני בית-הדין הובאו טענות כבדות משקל, לעניין מצבו הכלכלי של הבעל, רמת החיים בה הוא חי ולאורח-חייו. מה שמדבר בעד עצמו.

מצ"ב פרוטוקול הדיון מיום _________ ומסומן "יט" כחלק בלתי-נפרד מהודעת ערעור זו.

נספח "יט"

56.
המערערת הציגה בפני בית-הדין קמא במהלך הדיונים, וכעולה מפרוטוקולי דיונים השונים, מסמכים שונים מטעמה, המתייחסים ליכולתו של המשיב והמעידים כי המשיב מנהל עסקים כאן בארץ, תחת מסווה ובעזרתם של "אנשי קש" ואף התעתד לזמן עדים שיעידו על כך וראיות נוספות, אך בית-הדין קמא לא איפשר לו. 
57.
בין היתר הגישה המערערת בדיון הנ"ל את המסמכים הבאים: 

א.
חשבוניות מס/קבלה על הכנסות בעשרות אלפי שקלים שהיו למשיב.

ב.
מסמכים המוכחים את תרמית הבעל כלפי האישה ואמה.

ג.
את השיק המזוייף ואשר את המקורי הבריח הבעל לחו"ל.

58.
על-פי הראיות שהיו קיימות בפני בית-הדין קמא, ברור כי מצבו הכלכלי של המשיב משופר לאין ערוך ממצבה של המערערת. על-אף שלמשיב אין זכויות בנכסים שונים, יש לקחת בחשבון, כי המשיב הבריח כספים לחו"ל והוא חי מהם תוך מסווה שכביכול אחיו המתגורר בחו"ל תומך בו. על כך תעיד רמת החיים הגבוהה בה הוא חי.
59.
המשיב אף ההין לטעון כל העת כי מצבו הכלכלי גרוע, שאת הכספים שהבריח לחו"ל למעשה נועדו להחזר הלוואה לאחיו (הלוואה שלא היתה ולא נבראה), שמונה לו כונס נכסים, שהוא חי ברחובות ולן בגנים ציבוריים וביקש לתמוך בטענתו זו או באמצעות מסמכים שנופף אל מול בית-הדין קמא ומעולם לא הוצגו בפני הח"מ או באמצעות מסמכים שהתבררו כבלתי-רלוונטיים. ובית-הדין קמא הלך שולל אחר טענתו זו.
60.
המערערת הגישה לבית-הדין קמא מספר בקשות לפסיקת מזונות זמניים ואשר כולן נדחו על-ידי בית-הדין, למעט פסיקה חד-פעמית על-סך של _________ ש"ח שגם לגבייתם נאלצה המערערת לפתוח תיק בהוצאה לפועל.
61.
בית-הדין קמא בחר ללכת שולל אחר טענותיו השקריות של המשיב להתעלם מההוכחות שהביא הח"מ ומדברי המערערת לגבי מצבה הכלכלי לעומת מצבו של בעלה ולשקריו, מה שהעניק למשיב כוח נוסף להתעמר במערערת בנושא.
62.
באשר לכתובה, ציין בית-הדין קמא כי קיימת שאלה הלכתית בקשר לכך.

ראה: החלטה מיום _________ הנ"ל, המדברת בעד עצמה.

מעניין כי בפסק-דינו נשוא ערעור זה התעלם בית-הדין קמא מעניין כתובת האישה אשר סבר כי מגיעה היא לה. לפחות טען שיש בעניין זה שאלה הלכתית ממנה בחר להתעלם ולא לתת פסיקה כמתחייב ממנו.

63.
לאחר-מכן, קבע בית-הדין קמא, באותו הרכב בראשות כב' הרב ___________, בתאריך _________ בתיק _________ כי:

"חוב הכתובה הוא חוב ברור וכל הטוען נגד הכתובה עליו נטל ההוכחה. נושא זה מצוי בכל ספרי הפוסקים, נכתבו ספרים שלמים רק בנושא הכתובה, וכל בתי-הדין מתייחסים לכתובה כשטר גמור... סיכומו של דבר הבעל מר פלוני חייב בתשלום כתובת אשתו הגב' פלונית בסך _________ ש"ח." (ההדגשות אינן במקור)


בכל הכבוד, היה מצופה כי כב' ההרכב הנוכחי, היה פוסק למערערת את כתובתה ובכך מאזן את החלטתו. 


למערערת הרגשה כי בית-הדין בחר בתיק זה להתעמר במערערת אשר לא אחת התלוננה בפני המחלקה לתלונות הציבור נגד שופטים, על הסחבת הרבה בעניינה וקיפוחה בדיונים, המחלקה ראתה לאחר ברור כי דחיות והעיכוב בדיונים מוצדקים וכי הדבר משפיע על מצבה הכלכלי של המערערת.

64.
בית-הדין קמא אף התעלם מקביעתו של כב' בית-הדין הגדול זה עוד לפני יותר מ____________ שנים, שנושא הכתובה אינו עניין "לעתיד לבוא" וייתכן שכבר הגיע זמנה להגבות.
65.
טעה בית-הדין קמא שכלל לא דן בכתובת המערערת והתעלם מדברים שהוא עצמו פסק מספר חודשים קודם.
66.
המערערת עומדת על כך שהבעל שהתחייב ביום נישואיהם, בתאריך ___________, לשלם לה את כתובתה בסך __________ ש"ח ועוד תוספת הכתובה בסך __________ ש"ח, ישלם לה סכומים אלה כשהם צמודים למדד יוקר המחיה.
67.
המערערת אינה עומדת על כך מתוך גחמה, אלא מתוך כך שבעלה עזב אותה בחוסר כל, לאחר שרוקן את חשבונותיה וגנב את כספיה ובגילה (_________) יקשה עליה לשקם את חייה ואת שהרס בעלה.
68.
המערערת הינה אישה טובה, משכילה ונעימת הליכות שהיתה נאמנה לבעלה במשך כל חיי נישואיהם. לא יישמע ולא ייתכן, כי בית-הדין יתעלם מהעובדה שהמשיב הוא שעזב את המערערת, ואת הדירה ברח' ___________ ב___________, שנשכרה אך ימים ספורים קודם על-ידי שניהם ובו האמינה האישה שהם ימשיכו להתגורר וזאת מאחר שרצונו בגירושין שיפתרו אותו מחובותיו, הן לבנק והן כלפי האישה, ולא מכל סיבה אחרת. המשיב הינו מורד ובוודאי שמגיע לאישה את מזונותיה וכתובתה.
69.
לא ייתכן כי בית-הדין קמא, על-סמך שקרים שלא הוכחו, יכשיר את עזיבת הבעל את הבית. מן הראוי כי הדבר ייבדק ראשית ולעומק, בטרם יסיק בית-הדין מסקנות כה מרחיקות לכת.
70.
עם כל הכבוד, בית-הדין קמא, לא איפשר לח"מ להמשיך ולחקור את הבעל. באמצע חקירתו של הבעל ולאחר שהטיח באישה דברים נוראיים, לפתע החליט הבעל שהוא רוצה שלום בית ובית-הדין קמא סמך ידו על כך.
71.
המשיב אפילו לא טרח לקיים את החלטתו של בית-הדין לשלום בית. על-מנת שיהיה שלום בית צריך שיהיה בית! 
72.
זאת ועוד, בדיון שנערך ביום _________, ולאחר שהבעל מצד אחד חזר וביקש לקיים שלום בית עם המערערת, מחד, הטיח בה דברים סותרים, מאידך, בה הודיע בא-כוח המשיב כי יש לו "הוכחה" לכך שבני-הזוג חיו יחד, הוכחה שכפי שנאמר קודם, לא הובאה מעולם בפני בית-הדין קמא בצורת פסק-הדין או התביעה אותה הגיש נגד המשיב גרושה של המערערת. 
73.
כאמור לעיל, ללא ששמע את הצד השני, ניתן על-ידי בית-הדין קמא, ביום _________, פסק-הדין, על פיו, על בני-הזוג להתגרש ולאישה לא מגיעים מזונות. 
טעויות בית-הדין קמא:


טעה בית-הדין קמא, שפסק שעל בני-הזוג להתגרש, לא קבע למערערת מזונות ולא דן בכתובתה וזאת על-אף שהמשיב הוא שעזב את המערערת, ללא אמתלא מבוררת.


טעה בית-הדין קמא, משהסתמך, על טענתו של המשיב, שהועלתה לפתע, ולאחר שהמשיב ביקש שלום בית, שכביכול בעלה הראשון של המערערת תבע אותו לאחר שהמשיב הבטיח לו סכום כסף על-מנת שיתגרש מהמערערת. בית-הדין קמא לא שעה לדברי המשיבה שאינה זוכרת דבר כזה, קבע שהמשיב יביא את התיק הנ"ל מבית-המשפט תוך ________ ימים ולאחר לא עשה כך, פסק את פסיקתו על-סמך תיק שכלל לא ברור שהוא אכן קיים ואם היה קיים, מה היה מוכיח. 


טעה בית-הדין קמא, שבמשך __________ שנים לא פסק מזונות לאישה, וזאת, על-סמך טענה בעלמא שהמשיב העלה בדיון שהתקיים בפני בית-הדין קמא ביום ____________, טענה שלא הועלתה באף אחת מתביעותיו לגט ושהמשיב לא הצליח להוכיחה, למרות שניסה לעשות זאת בכל האמצעים ולמרות שהמערערת מכחישה אותה מכל וכל.

טעה בית-הדין קמא, משניהל דיונים לא ענייניים, תוך שהוא למעשה, מטיל "עונש" על המערערת ודן אותה לחיי דלות ולהיזקקות לחסדי אחרים במשך _________ שנים.


טעה בית-הדין קמא, שלא איפשר לח"מ לחקור את המשיב, להשמיע את עדי המערערת ולהציג את הראיות המוכיחות כי המשיב סובב בכחש את בית-הדין קמא וזרה חול בעיניו.


טעה בית-הדין קמא שהתעלם מכך שהמשיב חי ברמת חיים גבוהה מאוד, מתרועע עם נשים זרות ואף חי עימן כזוג לכל דבר ועניין והותיר את המשיבה לחיות חיי דלות. כל זאת בעוד שבפני המערערת עומדת תביעה משפטית על סכום של למעלה מ_________ ש"ח שהגיש נגדה בנק _________ בגין חובותיו של המשיב לו.


טעה בית-הדין קמא משהאמין לדברי הבעל כי הינו רוצה בשלום בית. על-אף שמדובר במס שפתיים ותו לא.


טעה בית-הדין קמא בקביעתו שהבעל היה מוכן לשלם מזונות לאישה אם תבוא ותחיה עימו. הבעל מעולם לא אמר דבר כזה. נהפוך הוא; הבעל מצפה שהאישה תעבוד ותפרנס אותו ותשלם את חובותיו.


טעה בית-הדין קמא משהתעלם מכך שאם נישואין אלה הינם נישואין אסורים, כפי שמנסה לטעון המשיב, הרי שאינו יכול לבקש בד-בבד שלום בית.


טעה בית-הדין קמא שהתעלם מקביעתו של כב' בית-הדין הגדול זה עוד לפני יותר מ__________ שנים שנושא הכתובה אינו עניין "לעתיד לבוא" וייתכן שכבר הגיע זמנה להגבות. לא רק שבית-הדין קמא לא דן בכתובה, אלא שגם בפסק-דינו, נשוא ערעור זה, כלל אינו מזכיר כתובה זאת.

74.
אשר-על-כן מתבקש כב' בית-הדין הרבני הגדול כדלקמן: 

א.
לקבל את הערעור ולקבוע כי בית-הדין קמא טעה בפוסקו כי למערערת אין מגיעים מזונות ולדחות את פסיקתו כי על הצדדים להתגרש.

ב.
לקבוע כי פסק-דינו והחלטתו של בית-הדין קמא מיום _________, המצ"ב והמסומן "א", בטל ומבוטל.

ג.
להורות על חיוב הבעל בתשלום דמי מזונות לאישה וזאת מיום הגשת תביעתה למזונות.

ד.
לחלופין להורות על חיוב הבעל בתשלום כתובת האישה והתוספת לכתובה בתוספת מזונותיה מיום הגשת התביעה ועד למועד מתן הפסק.

ה.
אם יחליט כב' בית-הדין הרבני הגדול להשיב תיק זה לבית-הדין קמא, להורות כי תיק זה יועבר להרכב אחר בבית-הדין הרבני האיזורי ב__________ אשר ידון בתיק, שכן המערערת חשה כי בפני הרכב זה לא קיבלה את יומה ואין כל מקום כי ההרכב הנוכחי ימשיך עוד לעסוק בתיק זה לאחר ה-"עונש" בו העניש את האישה על לא עוול בכפה וכי דעתו בעניינה ידועה.

ו.
לחייב המשיב בהוצאות משפט ובשכר-טרחת עורך-דין + מע"מ כחוק. 






_________________




__________, עורך-דין






בא-כוח המערערת

